Καρλ Χάινζ Ρουλ

Ο Καρλ-Χάινζ Ρουλ (γερμανικά: Carl-Heinz Rühl) (Κρόιτσμπεργκ Βερολίνου, 14 Νοεμβρίου 1939 – Κολωνία  30 Δεκεμβρίου 2019), ήταν Γερμανός πρώην ποδοσφαιριστής και  προπονητής ποδοσφαίρου. Το 1968, κατέκτησε το Κύπελλο Γερμανίας, ως παίκτης της Κολωνίας.

Καριέρα ως ποδοσφαιριστής 
Σε ηλικία μόλις δώδεκα ετών, ο Carl-Heinz Rühl έγινε μέλος της SC West. Το καλοκαίρι του 1959 μετακόμισε ως ερασιτέχνης από το Neu-Ehrenfeld στην SC Viktoria Köln στη Δυτική Όμπερλιγκα (4η εθνική κατηγορία ποδοσφαίρου εκείνη την εποχή). Από το 1959 έως το 1963 έπαιξε συνολικά 85 παιχνίδια και σημείωσε 42 γκολ στην Όμπερλιγκα. 
Επειδή η SC Viktoria Köln δεν είχε επιλεγεί για να συμμετάσχει στην νεοσυσταθείσα Μπούντεσλιγκα, ο Ρουλ μετακόμισε στη γενέτειρά του. για να αγωνιστεί με τα χρώματα της Χέρτα Βερολίνου για δυο σεζόν (1963/64 και 1964/65) . Ο Ρουλ σκόραρε εννέα γκολ σε 54 αγώνες για τους Βερολινέζους και όταν, το 1965, η Χέρτα υποβιβάστηκε στο περιφερειακό πρωτάθλημα, ο Ρουλ επέστρεψε στη Δύση και υπέγραψε συμβόλαιο συνεργασίας με την Meidericher SV , με τα χρώματα της οποίας σημείωσε 10 γκολ κατά τη σεζόν 1965/66 ενώ παράλληλα η ομάδα έφτασε στον τελικό του Κυπέλλου, όπου ηττήθηκε με 4-2, στις 4 Ιουνίου 1966 στη Φρανκφούρτη από την Μπάγερν Μονάχου . Τη δεύτερη χρονιά, ο Ρουλ αναδείχθηκε πρώτος σκόρερ της ομάδας (που στο μεταξύ είχε μετονομαστεί από τις αρχές του 1967 σε ΜΣΦ Ντούισμπουργκ ), με 11 γκολ. Στη συνέχεια μεταγράφηκε στη Κολωνία και σημείωσε 13 τέρματα, με την ομάδα να τερματίζει τέταρτη. Στις 9 Ιουνίου 1968, ο Ρουλ πέτυχε 2 τέρματα και η Κολωνία κατέκτησε το Κύπελλο Γερμανίας, στο Λούντβιχσχαφεν, επικρατώντας με με 4-1 επί της Μπόχουμ. Μετά τη σεζόν 1969/70, ο Καρλ-Χάινζ Ρουλ ολοκλήρωσε την καριέρα του στην Μπουντεσλίγκα. Σε τρεις σεζόν έπαιξε 85 παιχνίδια για την ΦΚ Κολωνία και σημείωσε 35 γκολ. Συνολικά, ο Ρουλ πραγματοποίησε 204 συμμετοχές και 65 γκολ στην Μπουντεσλίγκα από το 1963 έως το 1970. Μετακόμισε στο Βελγική Ντάρινγκ Βρυξελλών, το καλοκαίρι του 1970, και έκλεισε εκεί την καριέρα του.

Προπονητική καριέρα 
Το 1966, ο Ρουλ ολοκλήρωσε την εκπαίδευσή του ως προπονητής ποδοσφαίρου, στο Αθλητικό Πανεπιστήμιο της Κολωνίας υπό τη διεύθυνση του Hennes Weisweiler. Τον Ιούλιο του 1973 υπέγραψε το πρώτο του συμβόλαιο προπονητή με την Καρλσρούη, όπου διαδέχθηκε τον Χάιντς Μπάας (1971-73). Στην πρώτη σεζόν (1973/74) στην Regionalliga Süd, η ομάδα του Ρουλ κατέλαβε την 8η θέση. Τη δεύτερη σεζόν, την πρώτη της νέας 2ης Μπούντεσλιγκα (Νότιος όμιλος), κατέκτησε το πρωτάθλημα και προβιβάστηκε στην Μπουντεσλίγκα. Με πενιχρά οικονομικά μέσα, η ομάδα απέφυγε μεν τον άμεσο υποβιβασμό κατά τη σεζόν 1975/76 αλλά όχι και τη σεζόν 1976/77, οπότε ο Ρουλ έλυσε το συμβόλαιο του και αποχώρησε.

Σε ηλικία 38 ετών, πραγματοποίησε το δεύτερο μεγάλο βήμα της προπονητικής του καριέρας, υπογράφοντας στον Άρη Θεσσαλονίκης. Στις 4 Ιουλίου 1977 υπέγραψε ετήσιο συμβόλαιο (με δυνατότητα ανανέωσης για ακόμη μια χρονιά), με μηνιαίες αποδοχές 120.000 δραχμών, με βοηθό  προπονητή, τον Παναγιώτη Πατσίδη και ως φυσικοθεραπευτή και μεταφραστή τον Λάζαρο Κιοφιντζόγλου. Η ομάδα όμως στο ξεκίνημα των επίσημων υποχρεώσεων της παρουσιάστηκε σαφώς ανέτοιμη. Έχασε στην πρεμιέρα εκτός έδρας από το  Αιγάλεω με 1-0, έφερε λευκή εντός έδρας ισοπαλία με τον  Παναθηναϊκό και χρειάστηκε να φτάσει στην 5η αγωνιστική (16/10/1977) για να κάνει την πρώτη του νίκη με 3-0 επί του ΟΦΗ . Για το Βαλκανικό Κύπελλο, η ομάδα πέτυχε μια εντός έδρας νίκη (2-0 την Αλβανική Σκεντερμπέου Κορυτσάς)  και μια εκτός έδρας ήττα (στις 2 Νοεμβρίου 1977, με 2-0 από την Κροατική Ριέκα), αν και σε αυτό το παιχνίδι στον πάγκο των «κιτρίνων» κάθισε ο  βοηθός του Ρουλ, ο Παναγιώτης Πατσίδης  , μιας και ο Γερμανός τεχνικός είχε παραμείνει στη Θεσσαλονίκη για να προετοιμάσει καλύτερα την ομάδα ενόψει του κρίσιμου, τοπικού ντέρμπι με τον Ηρακλή. Στις 6 Νοεμβρίου, ο Άρης υπέστη βαριά ήττα από τον Ηρακλή, με 3-0 και μετά από ολονύκτια σύσκεψη του Δ.Σ. του Άρη, αποφασίστηκε να απομακρυνθεί ο Ρουλ ως υπεύθυνος για το ότι δεν μπόρεσε να προσαρμοστεί στην ελληνική πραγματικότητα! Ο Ρουλ είχε κάτσει στον πάγκο της ομάδας μας σε μόλις 10 ματς, έχοντας 3 νίκες, 2 ισοπαλίες και 5 ήττες.  Ο Ρουλ καταγράφεται στην ιστορία ως ο δεύτερος Γερμανός προπονητής του Άρη (μετά τον Τόμας Κέσλερ τη σεζόν 1927-28) και ο χρόνος παραμονής του στην ομάδα ήταν μόλις 126 ημέρες, από τις 4 Ιουλίου μέχρι τις 7 Νοεμβρίου 1977.

Ο Καρλ Χάιντς Ρουλ επέστρεψε στην πατρίδα του και δεν επιχείρησε να δουλέψει ποτέ ξανά στο εξωτερικό. Στις 29 Νοεμβρίου ανέλαβε προπονητής της Ντούισμπουργκ και την οδήγησε να κερδίσει μια θέση στο Κύπελλο ΟΥΕΦΑ 1978-1979. Ωστόσο, καθώς είχε ήδη υπογράψει στην Μπορούσια Ντόρτμουντ για την επόμενη σεζόν , δεν κατάφερε να αγωνιστεί σε ευρωπαϊκές διοργανώσεις με την Ντούισμπουργκ. Τον Ιούλιο του 1978, ο Ρουλ ανέλαβε χρέη προπονητή στην Μπορούσια Ντόρτμουντ, διαδεχόμενος τον Όττο Ρεχάγκελ. Εντούτοις, δεν ολοκλήρωσε τη σεζόν, καθώς μετά από δύο συνεχόμενες ήττες, εναντίον της Φορτούνα Ντύσσελντορφ και του Αμβούργου, αντικαταστάθηκε από τον Ούλι Μάσλο στις 29 Απριλίου 1979 . Την 11η αγωνιστική της σεζόν 1979/80 (28 Οκτωβρίου 1979) επέστρεψε στη δράση ως προπονητής και ανέλαβε μέχρι το τέλος της χρονιάς, την παραπαίουσα Μόναχο 1860 , την οποία κατόρθωσε να κρατήσει μόνο στην πρώτη του σεζόν στην Μπουντεσλίγκα. Την επόμενη σεζόν (1980-81) η Μόναχο 1860 τερμάτισε έναν βαθμό πίσω από την Αρμίνια Μπίλεφελντ, στην 16η θέση, και υποβιβάστηκε. Μετά τον υποβιβασμό, σύλλογος και προπονητής έλυσαν τη συνεργασία . Στη συνέχεια, ο Ρουλ ανέλαβε την Οσναμπρύκ (9 Δεκεμβρίου 1981), η οποία αγωνίζονταν στη 2η Μπούντεσλιγκα. Τη σεζόν 1981/82 η ομάδα κατέλαβε την 13η θέση και την επόμενη σεζόν τη 10η. Το Νοέμβριο του 1983, ο Ρουλ απολύθηκε. Μετά από τις δύο σεζόν με την Οσναμπρύκ, ο Ρουλ έκανε ένα διάλειμμα προτού επιστρέψει στο γερμανικό ποδόσφαιρο ως αθλητικός διευθυντής (την άνοιξη του 1986) στην Καρλσρούη. Εκεί σχημάτισε ένα επιτυχημένο τεχνικό τιμ με αγωνιστικό προπονητή τον Winfried Schäfer. Η ομάδα προβιβάστηκε άμεσα στην Μπουντεσλίγκα το 1987 και μετά από σειρά επιτυχημένων σεζόν, το 1993 κέρδισε και το εισιτήριο για το Κύπελλο ΟΥΕΦΑ 1993-1994  . Το 1995, ο Ρουλ μετακόμισε στη Χέρτα Βερολίνου ως αθλητικός διευθυντής (όπου παρέμεινε έως τον Μάρτιο 1997)  και στην ΦΚ Κολωνία (1997/98) προτού αποσυρθεί από το ποδόσφαιρο. Πέθανε στην Κολωνία στα τέλη του 2019 μετά από σύντομη, σοβαρή ασθένεια σε ηλικία 80 ετών.

Τίτλοι
 Κύπελλο Γερμανίας: 1967–68

Βιβλιογραφία 
 Πατσίδης Γ. Παναγιώτης: «Αυτός είναι ο Α.Σ. ΑΡΗΣ Θεσσαλονίκης», Ιδιωτική έκδοση, Θεσσαλονίκη 2006, ISBN 000-001-072-4.
 Jürgen Bitter: Deutschlands Fußball. Das Lexikon. Sportverlag, Berlin 2000, ISBN 3-328-00857-8.
 Matthias Weinrich, Hardy Grüne: Enzyklopädie des deutschen Ligafußballs. Band 6: Deutsche Pokalgeschichte seit 1935. Bilder, Statistiken, Geschichten, Aufstellungen. AGON Sportverlag, Kassel 2000, ISBN 3-89784-146-0.
 Matthias Weinrich: Enzyklopädie des deutschen Ligafußballs. Band 3: 35 Jahre Bundesliga. Teil 1. Die Gründerjahre 1963–1975. Geschichten, Bilder, Aufstellungen, Tabellen. AGON Sportverlag, Kassel 1998, ISBN 3-89784-132-0.
 Matthias Weinrich: 25 Jahre 2. Liga. Der Zweitliga-Almanach. Alle Spieler. Alle Vereine. Alle Ergebnisse. AGON Sportverlag, Kassel 2000, ISBN 3-89784-145-2.
 Hans Dieter Baroth: Jungens, Euch gehört der Himmel! Die Geschichte der Oberliga West 1947–1963. Klartext, Essen 1988, ISBN 3-88474-332-5.

Παραπομπές

Εξωτερικές πηγές
 
  Προφίλ του Ρουλ στο fussballdaten.de
       Προφίλ του Ρουλ στο sportbuzzer.de
 Προφίλ του Ρουλ στο dfb.de
 Προφίλ του Ρουλ στο bdfutbol.com

Γερμανοί ποδοσφαιριστές
Προπονητές ποδοσφαίρου Άρη Θεσσαλονίκης
Γερμανοί προπονητές ποδοσφαίρου
Ποδοσφαιριστές Χέρτα Βερολίνου
Ποδοσφαιριστές ΜΣΦ Ντούισμπουργκ
Ποδοσφαιριστές ΦΚ Κολωνία
Ποδοσφαιριστές Μπούντεσλιγκα
Προπονητές ποδοσφαίρου Καρλσρούη ΣΚ
Προπονητές ποδοσφαίρου Μπορούσια Ντόρτμουντ
Προπονητές ποδοσφαίρου ΜΣΦ Ντούισμπουργκ
Προπονητές ποδοσφαίρου Μπούντεσλιγκα